Lois Capps

Lois Ragnhild Grimsrud Capps (født 1938) er en amerikansk politiker av norsk opphav, bosatt i Santa Barbara i California. Hun var medlem av Representantenes hus i Kongressen fra 1998 til 2017, valgt fra Santa Barbara-området. Hun tilhørte Det demokratiske parti.

Liv og virke 
Hun vokste opp i Wisconsin, Montana og Washington, der faren var luthersk prest. Foreldrene var Solveig Magdalene (født Gullixson) og J. Milton Grimsrud. Morfaren T.F. Gullixson var rektor ved presteseminaret i Saint Paul i Minnesota. Morsslekten kommer fra Oppland og Namdalen.

Hun utdannet seg til sykepleier ved Pacific Lutheran University. Hun studerte senere også religion og pedagogikk. Hun arbeidet i mange år som skolehelsesøster i Santa Barbara. Hun var også timelærer i småbarnspedagogikk ved Santa Barbara City College og leder for flere foreldre–barn-tiltak.

Hun giftet seg i 1960 med Walter Capps (1934–1997), som var universitetslektor, senere professor i religionsstudier ved University of California, Santa Barbara, deretter kongressmann. De fikk tre barn.

Hun stilte til valg til mannens plass i Representantenes hus, etter at han døde brått, ti måneder inn i valgperioden. Hun ble gjenvalgt frem til 2016, da hun ikke stilte til gjenvalg. Lois Capps ble raskt en respektert helsepolitiker. Hun engasjerte seg også for miljøvern fra et folkehelsesynspunkt.

Referanser 

Kongressrepresentanter fra California
Personer fra USA av norsk opphav